Direktiivillä 2005/53, jolla muutetaan direktiiviä 91/414 tiettyjen tehoaineiden sisällyttämiseksi tähän direktiiviin, on siltä osin kuin siinä säädetään edellytyksistä, joiden täyttyessä klorotaloniilia voidaan pitää kaupan yhteisön markkinoilla ja jotka liittyvät etenkin heksaklooribentseenin (HCB) enimmäispitoisuuteen, välittömiä vaikutuksia kyseistä tehoainetta valmistavan yhtiön oikeusasemaan. Toimet, joihin jäsenvaltioiden on ryhdyttävä tarkistaakseen säädetyssä määräajassa, että mainittua tehoainetta sisältävien kasvinsuojeluaineiden luvat täyttävät mainitun aineen sisällyttämiselle direktiivin 91/414 liitteeseen I asetetut edellytykset, ovat lisäksi puhtaasti automaattisia, joten jäsenvaltioilla ei ole mitään harkintavaltaa HCB:n enimmäispitoisuuden osalta. Direktiivi 2005/53 vaikuttaa näin ollen suoraan kantajayhtiön oikeusasemaan.

Direktiivin 91/414 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä annetussa asetuksessa N:o 3600/92 tarkoitetussa tehoaineiden arviointimenettelyssä erillisen asiakirjan toimittanut ilmoituksen tekijä on velvollinen esittämään kaikki ilmoitetun tehoaineen arvioimiseen tarvittavat tiedot. Vaikka oletetaan, että komissiolla on mahdollisuus ottaa huomioon eri asiakirjoihin perustuvat tiedot kokonaisuudessaan, kunkin ilmoituksen tekijän on kuitenkin varmistettava, että sen erikseen jättämä asiakirja on täydellinen siltä osin kuin ilmoituksen tekijät eivät toimita yhteistä asiakirjaa.

EY 230 artiklassa tarkoitettuja, kumoamiskanteen kohteeksi kelpaavia toimia ovat sellaiset toimenpiteet, joilla on sitovia oikeusvaikutuksia, jotka voivat vaikuttaa kantajan etuihin muuttaen tämän oikeusasemaa selvästi. Lähtökohtaisesti menettelyn kuluessa toteutetut toimenpiteet, joilla valmistellaan lopullista päätöstä, eivät näin ollen ole kannekelpoisia toimia. Valmistelun kuluessa toteutetut toimet, jotka muodostavat itsessään lopullisen päätepisteen erityiselle menettelylle, joka on eri kuin se, jonka päätteeksi komissio tekee pääasiaa koskevan päätöksen, ja joilla on sitovia oikeusvaikutuksia, jotka voivat vaikuttaa kantajan etuihin muuttaen tämän oikeusasemaa selvästi, ovat kuitenkin kannekelpoisia toimia.

Kasvinsuojeluaineiden markkinoille saattamisesta annetun direktiivin 91/414 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä annetun asetuksen N:o 3600/92 7 artiklan 6 kohdasta ilmenee, että tarkastelukertomus on komission toteuttama valmisteleva toimi, joka sisältää elintarvikeketjua ja eläinten terveyttä käsittelevän pysyvän komitean tutkinnan loppupäätelmät ja jonka tavoitteena on valmistella päätöstä asianomaisen tehoaineen sisällyttämisestä direktiivin 91/414 liitteeseen I ja jolla ei ole sellaisia itsenäisiä oikeusvaikutuksia, jotka voivat vaikuttaa ilmoituksen tekijän etuihin. Etenkään sillä, ettei tarkastelukertomuksen liitteessä ole viittausta ilmoituksen tekijän tietoihin, ei voi olla sitovia oikeusvaikutuksia siltä osin kuin on kyse jäsenvaltioiden direktiivin 91/414 13 artiklan 3 kohdan täytäntöönpanon yhteydessä toteuttamien säännösten soveltamisesta.

(ks. 237, 238, 249 ja 250 kohta)